Serbski Sokoł
Serbski Sokoł je třěšny zwjazk serbskich sportowych towarstwow, kotrež so z cilemi słowjanskeho sokołskeho hibanja zwjazane čuja. W centrumje steji spěchowanje masoweho sporta. Nimo kooperatiwnych čłonow zwjazkej tež mnoholičbne jednotliwcy přisłušeja. 1993 załoženy serbski sportowy zwjazk nawjaza na tradicije za čas Weimarskeje republiki wobstejaceho Serbskeho Sokoła.
Zwjazk zarjaduje dźensa sportowe swjedźenje a turněry w rozdźělnych mustwowych sportowych družinach a organizuje wobdźělenja na mjezynarodnych Sokoł-zetkanjach. K tomu wudawa časopis Sokołske listy.
Serbski Sokoł je tež zamołwity za zestajenje Serbskeje koparskeje wubranki.
Stawizny[wobdźěłać | žórłowy tekst wobdźěłać]
1920 so w Budyšinje prěnja serbska sokołska jednota załoži. Přikład bě čěskosłowakske sokołske hibanje. W Pančicy-Kukowje wotměwaše so 1924 prěnje zwjazkowe zetkanje Serbskeho Sokoła. Hač 1931 so nimale kóždolětnje dalše sportowe jednoty serbskeho sydlerskeho teritorija přidružichu. Prěni předsyda łužiskeho Sokoła bě publicist Jan Skala. Cil zwjazka bě, serbske dźěći, młodostnych a dorosćenych za sportowe skutkowanje dobyć a k tomu tež k posylnjenju narodneho wědomja přinošować. Hižo w 1920. lětach so serbscy sportowcy tež na wšosłowjanskim sokołskim zetkanju w Čěskosłowakskej a w Juhosłowjanskej wobdźělichu.
Dźěle katolskeho duchownstwa mějachu wobmyslenja napřećo Serbskim Sokołej, předewšěm dokelž sprěnja při sporće Serbja wobeju konfesijow w intensiwnym kontakće stejachu a zdruha dokelž so čěskosłowakski bratrowski zwjazk jako cyrkwi napřećo njepřećelsce hódnoćeše. Z tuteje přičiny so Serbski Sokoł 1930 do dweju po konfesijach rjadowanych sokołskich zwjazkow rozdźěli.
1933 so Serbski Sokoł rozpušći - zakaz přez nacionalsocialistiske knježerstwo bě hižo přihotowany. Znowawožiwjenje narodneho sportoweho zwjazka po druhej swětowej wójnje so njeradźi. Tež knježerstwo NDR njedowoleše nowozałoženje po 1949 .
Po znowazałoženju w lěće 1993 so 100 serbscy sportowcy 1994 na 12. wšosokołskim zetkanju w Praze wobdźělichu. W lěće 1996 přistupi Serbski Sokoł třěšnemu zwjazkej serbskich zwjazkow Domowina.
Literatura[wobdźěłać | žórłowy tekst wobdźěłać]
- Alfons Wićaz: Serbski Sokoł. Budyšin 1990.
- Josef Páta: Sokołstwo a Słowjanstwo, Budyšin 1924 (deutsch: Die Sokoł-Bewegung und das Slawentum)
zsm_Latn szl_Latn szl_Latn slv_Latn pol_Latn szl_Latn szl_Latn slv_Latn szl_Latn pol_Latn zsm_Latn deu_Latn